RESOLUCIÓN do 1 de abril de 2005 pola que se ordena a publicación do acordo entre esta consellería e as organizacións patronais e sindicais do ensino privado concertado da Comunidade Autónoma de Galicia sobre a paga extraordinaria por antigüidade na empresa.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/04/2005

Autorizada polo Consello da Xunta de Galicia, na súa reunión do 24 de febreiro de 2005, a sinatura do acordo entre a Consellería de Educación e Ordenación Universitaria e as organizacións patronais e sindicais do ensino privado concertado da Comunidade Autónoma de Galicia sobre a paga extraordinaria por antigüidade na empresa, procede a súa publicación no Diario Oficial de Galicia como anexo desta resolución.
Santiago de Compostela, 1 de abril de 2005.
Celso Currás Fernández
Conselleiro de Educación e Ordenación Universitaria
ANEXO
Acordo entre a Consellería de Educación e Ordenación Universitaria e as organizacións patronais e sindicais do ensino privado concertado da Comunidade Autónoma de Galicia, sobre a paga extraordinaria por antigüidade na empresa.
Con data do 17 de outubro de 2000 publicouse no Boletín Oficial del Estado o IV convenio colectivo de empresas de ensino privado sostidas total ou parcialmente con fondos públicos no que se recolle, entre outras medidas, a percepción dunha paga extraordinaria por antigüidade na empresa ao profesorado que reúna determinados requisitos.
Mediante o presente acordo preténdese financiar as pagas de antigüidade no tempo e forma en que mellor se adapten ás dispoñibilidades dos recursos orzamentarios da Xunta de Galicia, tendo en conta,
ademais, o disposto na Resolución do 15 de febreiro de 2002 (BOE do 8 de marzo), da Dirección Xeral de Traballo, pola que se dispón a inscrición no Rexistro e publicación das actas cos acordos da comisión negociadora do mencionado convenio colectivo, que establece que «Non obstante o disposto nos parágrafos anteriores nas comunidades e cidades autónomas poderá establecerse un prazo posterior ao 31 de decembro de 2003 para o aboamento dos dereitos, logo de acordo entre as organizacións empresariais e sindicais que acaden a maioría da súa representatividade coa correspondente Administración educativa. Nos acordos poderá facerse coincidir o devengo dos dereitos cos calendarios de aboamento que se pacten. En todo caso, os citados acordos deberán enviarse á comisión paritaria do convenio para que esta proceda a depositalos ante o organismo competente e a súa posterior publicación no Boletín Oficial del Estado».
Por todo o anterior, co obxecto de fixar un calendario para o aboamento da paga extraordinaria por antigüidade na empresa, por proposta das organizacións patronais e sindicais negociadoras ou asinantes do IV convenio colectivo con representación na Comunidade Autónoma de Galicia, adóptase o seguinte
ACORDO:
Primeiro.-A Consellería de Educación e Ordenación Universitaria comprométese ao aboamento da paga extraordinaria por antigüidade na empresa, recollida no artigo 61 e disposición transitoria terceira do IV convenio colectivo de empresas de ensino privado sostidas total ou parcialmente con fondos públicos (BOE do 17 de outubro de 2000), modificado pola citada Resolución do 15 de febreiro de 2002 (BOE do 8 de marzo), nos seguintes termos:
Serán obxecto deste acordo aqueles profesores de centros privados concertados en pagamento delegado na data de entrada en vigor do citado convenio, é dicir, o 17 de outubro de 2000, e que se atopen nalgún dos seguintes supostos:
a) Que teñan unha antigüidade na empresa igual ou superior a 25 anos durante a vixencia do convenio.
b) Que tivesen cumpridos 56 anos ou máis o 17 de outubro de 2000 e que durante a vixencia do convenio acaden polo menos 15 anos de antigüidade na empresa e menos de 25.
c) Recolocados ao abeiro dos acordos de mantemento de emprego no sector asinados entre a Consellería de Educación e Ordenación Universitaria e as organizacións patronais e sindicais do ensino privado concertado, aos que a Administración educativa lles recoñecese a antigüidade xerada con anterioridade ao centro no que prestaba servizos o 17 de outubro de 2000, mediante o recoñecemento do complemento persoal transitorio e que reúnan as condicións das alíneas a) ou b) anteriores.
Segundo.-Este convenio non lle será de aplicación a aqueles traballadores que por sentenza firme percibiran a paga extraordinaria por antigüidade na empresa.
No suposto de que a empresa educativa fixese efectiva a referida paga aos profesores que cumpran os requisitos exixidos no punto primeiro deste acordo poderá solicitar o seu reintegro á Administración educativa, achegando documentación acreditativa do aboamento e o anexo do presente acordo formalizado polo profesor afectado, no prazo establecido no punto sétimo, punto a).
Terceiro.-A Consellería de Educación e Ordenación Universitaria aboaralle ao profesorado que reúna os requisitos do punto primeiro unha paga extraordinaria única por antigüidade na empresa por importe dunha mensualidade extraordinaria por cada quinquenio cumprido.
Cuarto.-Para o cálculo do importe da paga que aboará a consellería terase en conta a xornada laboral en pagamento delegado que o traballador acreditara o 17 de outubro de 2000, así como as retribucións que lle correspondan na data de pagamento.
Quinto.-Os aboamentos que efectuará a Administración educativa realizaranse en función das dispoñibilidades orzamentarias entre os exercicios 2005 e 2008.
A orde de prioridade no pagamento da paga extra por antigüidade será a seguinte:
a) Profesores que extinguiran a súa relación laboral con posterioridade ao 17 de outubro de 2000.
b) Profesores en activo en función da antigüidade: con 39 ou máis anos, 34, 29, 38, 33, 28, 37, 32, 27, 36, 31, 26, 35, 30, 25 anos.
c) Profesores maiores de 56 anos que cumpran os requisitos do punto primeiro b) e con antigüidade na empresa de 24 a 15 anos.
No caso de igualdade nos puntos anteriores priorizarase en función da maior idade.
Sexto.-Para poder acollerse a este acordo, os profesores que teñan reclamado por vía xudicial o aboamento da paga extraordinaria por antigüidade na empresa deberán polo menos desistir expresamente da acción exercitada na xurisdición, en trámite procesual oportuno, e así acreditalo coa presentación do auto de sobresemento.
Sétimo.-O profesorado que reúna as condicións pactadas neste acordo deberá solicitarlle á Consellería de Educación e Ordenación Universitaria a paga, segundo o modelo que se achega como anexo, nos seguintes prazos:
a) Os profesores que reunisen as condicións con anterioridade á publicación deste acordo no Diario Oficial de Galicia: dous meses contados desde o día seguinte ao da publicación deste acordo.
b) Os profesores que reúnan as condicións con posterioridade á publicación deste acordo no Diario Oficial de Galicia: dous meses contados a partir do día seguinte á data en que adquiran o dereito.
Oitavo.-Para a interpretación e seguimento do presente acordo constituirase unha comisión de seguimento integrada por representantes da Consellería de Educación e Ordenación Universitaria e das demais partes asinantes. A dita comisión reunirase, polo menos, unha vez ao ano.
CONSELLERÍA DE CULTURA, COMUNICACIÓN SOCIAL
E TURISMO